La Bibia piemontèisa/Testament Vej/Naum/Naum 2


2

Proclamassion dla dëstrussion ëd Ninive 

[Le guardie ‘d Ninive a crijo:] “Un vastador a ven anans për atachene! Rinforsé la vardia dij rampar! Goerné la stra! Pronteve a la bataja! Cheuje tute le fòrse!”.

Òhi! Nosgnor a stabiliss torna la glòria ‘d Giacòb, la glòria ch’a aparten a Israel! Ij nemis a l’avìo butala a sach fin-a a ravagé le tere coltivà.

Vision profètica dla croa ‘d Ninive 

Jë scu dij sò guerié a son ross, ij sò vajant soldà a son vestì d’ëscarlat, ij chèr ëd fer a luso coma ‘d feu për tut sò assel, ant ël dì ch’as buto an riga për la bataja; ij sivalié a breugio ‘d rabia; le lanse a sbërluso. Për la stra ij chèr a fan ëd rabel, a scaròsso travers le piasse: a vëddje a smijo tanme ‘d fiame; a coro tanme la lòsna dë ‘d sà e ‘d là. Ël rè a crija ai sò comandant, ma lor as antrapo për la vìa. J’agressor a së slanso contra dij rampar guernà sota jë scu. Ora a fòrso le pòrte ch’a dan an sij canaj e ‘l palass a l’é ciapà da lë sparm. Ninive, la regin-a dla blëssa, a l’é portà vìa an esili, le fomne ch’a la soagnavo a gëmmo tanme la plenta dle colombe, e as bato ‘l pét. Ninive a l’era tanme na vasca d’eva sèmper pien-a, ma adess a l’é dësveuidasse. A crija a coj ch’a në scapo:: “Fermeve! fermeve!”, ma gnun a torna andarera. Ij sò conquistador a crijo: “Buté a sach l’argent! Ravagé l’òr! A-i é ‘d tesòr sensa fin, ëd baron ëd ròba la pì pressiosa. Devastassion! Maròda! Ravagi!”. A tuti ‘l cheur a ven men-o, a-j tërmolo ij ginoj, jë stomi a frisson-o e tùit ij visagi a ven-o smòrt.

Sentensa an sël Leon d’Assur 

Anté ch’a l’é adess la tan-a dij leon, la balma dij lionòt? Quand che ‘l leon a në surtìa, la leonëssa a-i restava con ij sò cit, e gnente a-j dasìa fastudi. Ël leon a andasìa a cassa për deje da mangé ai sò cit e provëddje ‘d pijàite për soe leonësse. A ampinija ij sò arpar ëd carn frësca e  soe tan-e ‘d pijàita.

Crij ëd bataja dël guerié divin 

“Varda! I son tò aversari, Ninive! I lo diso mi, ël Signor dl’Univers. I darai a le fiame tùit ij tò chèr. La spa a divorerà ij tò lionòt. I son an camin ëd fé dësparì da la tera toe rapin-e; as sentirà pì nen la vos dij tò mëssagé”.

Piemontèis
Bibia
Testament Vej
Naum